KIRJALLINEN KYSYMYS P-3478/00 esittäjä(t): Gabriele Stauner (PPE-DE) komissiolle. Maksut Fléchard-yritykselle.



Virallinen lehti nro 174 E , 19/06/2001 s. 0028 - 0029



KIRJALLINEN KYSYMYS P-3478/00 esittäjä(t): Gabriele Stauner (PPE-DE) komissiolle (31. lokakuuta 2000) Aihe: Maksut Fléchard-yritykselle Lehtitietojen mukaan Fléchard-yritys on jälleen sekaantunut käsiteltyä voita koskevaan petosjuttuun. Yritystä epäiltiin jo vuoden 1992 alussa osallistumisesta entiseen Neuvostoliittoon vietäväksi tarkoitetun voin vilpilliseen kuljetukseen Puolaan. Lähetin välityksellä 5. heinäkuuta 2000 saamassani kirjeessä talousarviosta vastaava komission jäsen kieltäytyi ilmoittamasta parlamentin ja neuvoston puitesopimuksen perusteella, kuinka paljon Fléchard on saanut tukea yhteisön talousarviosta viime vuosina. Pyydän komissiota nyt vastaamaan seuraaviin kysymyksiin: - Pitääkö paikkansa, että Fléchard on saanut yhteisön tukea kolmansien maiden vientiä varten - 1996: 29 129 659 FRF (2 069 tonnia voita) - 1997: 105 747 713 FRF (6 931 tonnia voita) - 1998: 72 907 357 FRF (3 932 tonnia voita)? - Jos tämä pitää paikkansa, kuinka kauan komissiolla on ollut nämä tiedot? - Jos tämä ei pidä paikkaansa, mitkä ovat oikeat luvut? Voiko komissio samoin ilmoittaa, kuinka paljon yritykselle maksettiin elintarvikeapuun tarvittavia varoja? Voiko komissio tarvittaessa ilmoittaa, kuinka paljon yritys on saanut niin sanottua jalostustukea yhteisön talousarviosta? Michaele Schreyerin komission puolesta antama yhteinen vastaus kirjallisiin kysymyksiin E-3240/00 ja P-3478/00 (14. joulukuuta 2000) Jäsenvaltioiden viranomaiset suorittavat yhteistyössä Euroopan petoksentorjuntaviraston OLAFin kanssa tutkimuksia manipuloidusta voista. Lopullisia päätelmiä tutkittujen yritysten osallisuudesta petokseen ei ole tehty. Menettelytapa on sellainen, että OLAFin tulee ilmoittaa tiedot parlamentille pitäessään säännöllisesti yhteyttä toimielimiin Euroopan petostentorjuntaviraston (OLAF) tutkimuksista 25 päivänä toukokuuta 1999 annetun parlamentin ja neuvoston asetuksen (EY) N:o 1073/1999(1) 12 artiklan 3 kohdan mukaisesti. Komissio toteaa, että ainoastaan jäsenvaltioiden toimivaltaiset viranomaiset voivat ryhtyä toimiin epäluotettavaksi todettua toimijaa vastaan, esim. keskeyttää käynnissä oleviin toimiin kuuluvat maksut, ja asettaa toimijan mustalle listalle eräiden EMOTR:n tukiosastosta rahoitettujen toimien edunsaajien osalta toteutettavista toimenpiteistä 22 päivänä kesäkuuta 1995 annetun neuvoston asetuksen (EY) N:o 1469/95 ja sen soveltamista koskevista yksityiskohtaisista säännöistä 24 päivänä huhtikuuta 1996 annetun komission asetuksen N:o 745/96(2) mukaisesti. OLAF saa jäsenvaltioilta tiedot näistä toimista. Komissio korostaa, että kyseiset avustukset ovat jäsenvaltioiden suoraan hallinnoimia menoja, joten niiden on huolehdittava aiheettomasti maksettujen summien perimisestä takaisin. OLAF on tässä vaiheessa ilmoittanut, että jäsenvaltiot eivät ole käynnistäneet takaisinperintää. Tukikelvottomien tuotteiden määrä ja loppukäyttö (silloinkin kun tukea ei ole maksettu) on ensin määritettävä tarkasti. Yhteisön talousarviolle aiheutuneen vahingon määrää ei samasta syystä ole laskettu. Arvoisan kysyjän tarkoittamassa kirjeessä tähdennetään, että komissio ei pääse käsiksi kansallisten maksajavirastojen yksityiskohtaisiin tietoihin tarkastusoikeutensa toteuttamisen ulkopuolella ja että näitä tietoja on käsiteltävä yhteisön säännösten mukaisesti luottamuksellisina. Etenkin yrityksiä koskevat tiedot voivat kuulua liikesalaisuuden piiriin. On aiheellista muistuttaa asetuksen 1073/99 8 artiklassa säädetystä tietojen luottamuksellisuudesta ja tietosuojasta. Komissio ilmoittaa vireillä olevien tutkimuksen jatkotoimista voimassa olevien menettelytapojen mukaisesti. (1) EYVL L 136, 31.5.1999. (2) EYVL L 145, 29.6.1995 ja EYVL L 102, 25.4.1996.